b'\n_START_ARTICLE_\n\xc3\x96zlem Cekic\n_START_SECTION_\nBaggrund\n_START_PARAGRAPH_\nCekic er oprindeligt kurder f\xc3\xb8dt i Ankara, men flyttede efter en periode i forskellige lande, bl.a. Finland, til Danmark som 10-\xc3\xa5rig. Hun voksede op p\xc3\xa5 Vesterbro og var den f\xc3\xb8rste i sin familie, der fik en uddannelse. Hun blev student fra Rysensteen Gymnasium i 1996 og uddannede sig til sygeplejerske i 2000._NEWLINE_Cekic arbejdede frem til 2007 p\xc3\xa5 Rigshospitalets neop\xc3\xa6diatriske afdeling. Tidligere har hun arbejdet indenfor psykiatrien, bl.a. ved distriktspsykiatrien med traumatiserede flygtninge og indvandrere, Sankt Hans Hospital 2006-2007 med stofmisbrugere p\xc3\xa5 gadeplan og p\xc3\xa5 b\xc3\xb8rne- og ungdomspsykiatrisk afdeling ved Bispebjerg Hospital fra 2000 til 2004. _NEWLINE_Cekic var i perioden 2003-2007 medlem af bestyrelsen i Dansk Sygeplejer\xc3\xa5d, hvor hun var det f\xc3\xb8rste medlem med minoritetsbaggrund. Det var i samme periode, at hun tog initiativ til Mangfoldighedsnetv\xc3\xa6rket, som havde til form\xc3\xa5l at tale h\xc3\xb8jt om den diskrimination, som danskere med anden etnisk baggrund oplevede i sundhedsv\xc3\xa6senet._NEWLINE_Hun blev gift som 20-\xc3\xa5rig, men br\xc3\xb8d efter seks \xc3\xa5r ud af dette arrangerede \xc3\xa6gteskab og blev skilt fra sin tyrkiske mand, med hvem hun p\xc3\xa5 skilsmissetidspunktet havde en tre-\xc3\xa5rig s\xc3\xb8n.  Hun blev igen gift d. 12. august 2006, denne gang med en kurdisk mand, som hun selv havde valgt, og som hun i oktober 2007 fik en datter med. _NEWLINE_Cekic er muslim, men har udtalt, at hun mener, man b\xc3\xb8r adskille religion og politik._NEWLINE_Sidel\xc3\xb8bende med sin folketingskarriere har Cekic hjulpet minoritetsfamilier ved deltagelse i for\xc3\xa6ldrem\xc3\xb8der og som tolk for for\xc3\xa6ldre.\n_START_SECTION_\nPolitisk karriere\n_START_PARAGRAPH_\nCekic meldte sig ind i SF efter folketingsvalget i 2001._NEWLINE_Hun blev f\xc3\xb8rste gang folketingskandidat i 2005._NEWLINE_Det var for Bispebjergkredsen, hvor hun ved Folketingsvalget 2005 fik 168 personlige stemmer, svarende til n\xc3\xa6stflest stemmer efter Anne Grete Holmsgaards 177 personlige stemmer. Ved Folketingsvalget 2007 fik Cekic 4533 stemmer og blev valgt ind for f\xc3\xb8rste gang. Ved Folketingsvalget 2011 fik Cekic 5383 personlige stemmer. Ved Folketingsvalget 2015 fik Cekic 6542 personlige stemmer. Ved Folketingsvalget 2015 fik Cekic n\xc3\xa6stflest stemmer i SF, men da partiet mistede 9 mandater i forhold til sidste valg, r\xc3\xb8g hendes mandat._NEWLINE_Sammen med Yildiz Akdogan var Cekic blandt de f\xc3\xb8rste kvindelige politikere med indvandrerbaggrund, der i 2007 blev valgt ind i Folketinget._NEWLINE_Cekic er tidligere sundhedsordf\xc3\xb8rer, psykiatriordf\xc3\xb8rer, medieordf\xc3\xb8rer og ligestillingsordf\xc3\xb8rer, boligordf\xc3\xb8rer, idr\xc3\xa6tsordf\xc3\xb8rer, kulturordf\xc3\xb8rer, socialordf\xc3\xb8rer og udviklingsordf\xc3\xb8rer. Medlem af Kulturudvalget 2014-2015, Ligestillingsudvalget 2013-2015 og 2011-2012, Udenrigsudvalget 2013-2015, Sundheds- og Forebyggelsesudvalget 2011-2015, Udvalget vedr\xc3\xb8rende Det Etiske R\xc3\xa5d 2011-2015 og Tilsynet i henhold til grundlovens \xc2\xa7 71 2007-2015. Medlem af den danske delegation til Europar\xc3\xa5dets Parlamentariske Forsamling 2013-2015. Medlem af By- og Boligudvalget 2011-13 og Socialudvalget 2007-2012 (formand 2011-2012)._NEWLINE_I 2011 gjorde Cekic sig bem\xc3\xa6rket i den offentlige debat om fattigdom i Danmark. Som reaktion p\xc3\xa5 en kommentar af MF Joachim B. Olsen om, at der ikke er fattigdom i Danmark, fremdrog hun den anonyme kontanthj\xc3\xa6lpsmodtager "Carina", der skulle agere eksempel p\xc3\xa5 en fattig. Imidlertid viste det sig, at "Carina" og hendes s\xc3\xb8n havde knap 16.000 kr. efter skat, inklusive boligsikring, mv. Fra mange sider blev valget af casen kritiseret, idet man ikke fandt, at "Carina" kvalificerede sig som rigtig fattig. Ogs\xc3\xa5 internt i SF var der utilfredshed med h\xc3\xa5ndteringen, men hun fik dog lov til at beholde sit ordf\xc3\xb8rerskab._NEWLINE_I SF befandt Cekic sig p\xc3\xa5 den socialistiske fl\xc3\xb8j ("folkesocialisterne") i opposition til h\xc3\xb8jrefl\xc3\xb8jen, de s\xc3\xa5kaldte arbejderister, der p\xc3\xa5 dav\xc3\xa6rende tidspunkt havde magten i partiet. _NEWLINE_Den 29. juni 2012 mistede Cekic alle sine ordf\xc3\xb8rerskaber, da hun n\xc3\xa6gtede at stemme for regeringens skatteaftale. If\xc3\xb8lge Cekic blev hun straffet h\xc3\xa5rdt for at st\xc3\xa5 ved din holdning: "Jeg synes, det er dybt skuffende, at SF\'s forhandlere har valgt at indg\xc3\xa5 en aftale, der tager fra bunden for at h\xc3\xa6ve topskattegr\xc3\xa6nsen." Udover at f\xc3\xa5 frataget sig sine ordf\xc3\xb8rerposter fik Cekic p\xc3\xa5bud om ikke at tale p\xc3\xa5 vegne af partiet._NEWLINE_Efter at have v\xc3\xa6ret uden ordf\xc3\xb8rerskaber i fire m\xc3\xa5neder fik hun dog sundheds- og psykiatriordf\xc3\xb8rerskaberne tilbage i oktober 2012._NEWLINE_Det var efter, at arbejderisterne havde tabt magten i partiet til SFs nye formand Annette Vilhelmsen._NEWLINE_Ved Folkem\xc3\xb8det p\xc3\xa5 Bornholm i 2015 accepterede Cekic at indg\xc3\xa5 i en debat med formanden for Danskernes Parti, Daniel Carlsen. Debatten blev modereret af Ekstra Bladets chefredakt\xc3\xb8r Poul Madsen. P\xc3\xa5 m\xc3\xb8det fik Cekic bl.a. at vide af Carlsen, at han mente, at hun skulle\xc2\xa0sendes tilbage til Tyrkiet._NEWLINE_Ved Folketingsvalget i 2015 opstillede Cekic endnu engang til Folketinget. Med den lave tilslutning til SF, var det usikkert, om Cekic ville komme ind, da SF\xe2\x80\x99s formand, Pia Olsen Dyhr, havde skiftet til samme storkreds som Cekic (K\xc3\xb8benhavns Storkreds). Dyhr vandt storkredsens eneste mandat. P\xc3\xa5 trods af, at Cekic med 6.542 personlige stemmer fik n\xc3\xa6stflest stemmer i partiet og endnu engang gik frem i personlige stemmetal, blev hun ikke genvalgt. Cekic udtalte efterf\xc3\xb8lgende: "Men min stemme kan ingen tage fra mig. Og den stemme har jeg t\xc3\xa6nkt mig at bruge\xe2\x80\x9d._NEWLINE_Cekic fik efter tiden i Folketinget tilbudt en sikker kreds, men besluttede sig for at takke nej til det, da hun hellere ville bruge tiden p\xc3\xa5 at bygge broer mellem befolkningsgrupper. Det blev ogs\xc3\xa5 et endegyldigt farvel til partipolitik. Torsdag den 23. marts 2017 meldte Cekic sig ud af SF, efter at partiet havde sagt, at de ville stemme for en n\xc3\xb8dbremse for bl.a. uledsagede flygtningeb\xc3\xb8rn: \xe2\x80\x9dFor mig er det her forslag om, at man vil lukke d\xc3\xb8ren for uledsagede flygtningeb\xc3\xb8rn, simpelthen dr\xc3\xa5ben, der f\xc3\xa5r b\xc3\xa6geret til at flyde over. Man vil lukke d\xc3\xb8ren for flygtningeb\xc3\xb8rn. Jeg kan ikke se mig selv i det f\xc3\xa6llesskab.\xe2\x80\x9d\n_START_SECTION_\nForfatterskab\n_START_PARAGRAPH_\nCekic udgav selvbiografien "Fra F\xc3\xb8tex til Folketinget" i marts 2009, hvor hun bl.a. fortalte om ubehagelige m\xc3\xb8der med en gammel klassekammerat i 2005, som var blevet medlem af Hizb ut-Tahrir, og som fors\xc3\xb8gte at presse Cekic til at forlade dansk politik. At hun f\xc3\xb8rst senere fortalte om denne sag, begrundede hun med, at Hizb ut-Tahrir langt fra repr\xc3\xa6senterer muslimer i Danmark. _NEWLINE_I\xc2\xa02013\xc2\xa0udgav Cekic\xc2\xa0b\xc3\xb8rnebogen\xc2\xa0Ayses pyjamasfest,\xc2\xa0\xe2\x80\x94 den f\xc3\xb8rste i serien om Ayses. Der er siden kommet fem andre b\xc3\xb8rneb\xc3\xb8ger til serien:\xc2\xa0Ayses r\xc3\xb8de t\xc3\xb8rkl\xc3\xa6de (2014),\xc2\xa0Ayses ramadan (2014), Ayse og alle de andre (2015), Ayses forelskelse (2016) og Ayses jul (2016). _NEWLINE_I august 2017 udgav hun bogen Hvorfor hader han dig, mor? om sine oplevelser som brobygger._NEWLINE_Herudover er hun bidragsyder til b\xc3\xb8gerne Min bedstemors historie (2007), Generation kan selv (2010), Menneske f\xc3\xb8rst \xe2\x80\x93 og hvad s\xc3\xa5? (2011), G\xc3\xa6ldsramt \xe2\x80\x93 p\xc3\xa5 vej mod g\xc3\xa6ldssanering (2012) og \xc3\x98jeblikke af frihed (2015).\n_START_SECTION_\nKontrovers om omsk\xc3\xa6ringsnovelle\n_START_PARAGRAPH_\nI januar 2018 kom Cekic i s\xc3\xb8gelyset, da hun bidrog med en novelle om omsk\xc3\xa6ring af drenge til bogen L\xc3\xa6seRaketten, som har folkeskoleb\xc3\xb8rn som m\xc3\xa5lgruppe, og var forudbestilt i 178.000 eksemplarer. Form\xc3\xa5let med novellen var if\xc3\xb8lge forfatteren at afstigmatisere omsk\xc3\xa6ring, og hj\xc3\xa6lpe l\xc3\xa6rere og elever til at tale om omsk\xc3\xa6ring, og om hvorfor nogle drenge ser anderledes ud._NEWLINE_Foreningen Intact, der arbejder for at f\xc3\xa5 omsk\xc3\xa6ring forbudt, har kaldt novellen "ubalanceret" og "faktuel forkert", og kritiseret at Cekic sammenligner et kirurgisk indgreb med Folkekirkens symbolske barned\xc3\xa5b.\n_START_SECTION_\nCekic i medierne\n_START_PARAGRAPH_\nI 2007 var Cekic v\xc3\xa6rt p\xc3\xa5 DR-programmet Mission Integration, hvor hun hjalp unge med indvandrerbaggrund ud p\xc3\xa5 arbejdsmarkedet, samt paneldeltager i kvindetalkshowet Oraklerne \xc2\xa0I\xc2\xa02014\xc2\xa0deltog hun i samtaleprogrammet\xc2\xa0Livet ud ad Landevejen\xc2\xa0med\xc2\xa0Bent Melchior. _NEWLINE_Cekic deltager j\xc3\xa6vnligt i b\xc3\xa5de debatter i tv og radio. Hun er fast paneldeltager i radioprogrammerne Rushys Roulette p\xc3\xa5 Radio24syv samt P4 Panelet og P1 S\xc3\xb8ndagsfrokosten p\xc3\xa5 DR. Hun er desuden fast klummeskribent for Ekstra Bladet og Politiken._NEWLINE_Cekic er desuden meget aktiv p\xc3\xa5 de sociale medier. P\xc3\xa5 facebook havde Cekic pr. 1. marts 2017 over 75.000 f\xc3\xb8lgere og 11.000 f\xc3\xb8lgere p\xc3\xa5 Twitter.\n_START_SECTION_\nBrobygger\n_START_PARAGRAPH_\nI tiden som folketingsmedlem og efterf\xc3\xb8lgende modtog Cekic mange hademails. Efter i l\xc3\xa6ngere tid at have slettet hademails tog Cekic, efter anbefaling fra hendes gode ven, fotografen Jacob Holdt, kontakt til menneskene bag hendes hademails. Det er blevet til mange timers dialogkaffe i alle kroge af Danmark, hvor det gik op for Cekic, at man kommer langt med den demokratiske samtale._NEWLINE_Cekic har siden tiden i Folketinget arbejdet med at bygge bro mellem mennesker p\xc3\xa5 tv\xc3\xa6rs af religion, etnicitet, kultur etc. I sommeren 2016 stiftede hun Foreningen Brobyggerne sammen med nogle andre ildsj\xc3\xa6le._NEWLINE_Som brobygger har Cekic blandt andet bes\xc3\xb8gt Grimh\xc3\xb8jmoskeen flere gange sammen med Bent Melchior. Deres seneste bes\xc3\xb8g endte ud i en erkl\xc3\xa6ring fra moskeen, hvor de tog afstand fra vold og kvindeundertrykkelse. Efterf\xc3\xb8lgende har de bes\xc3\xb8gt andre moskeer samt andre religi\xc3\xb8se grupper fra Indre Mission, Pinsekirken, K\xc3\xb8benhavns Synagoge osv._NEWLINE_I 2018 var Cekic inviteret til at give en TED-talk i New York om brobygning.'